૭૦-૮૦ના સમયગાળામાં અનેક ફિલ્મોમાં સુપરહિટ મ્યુઝિક આપનારા અને કરીઅર દરમ્યાન ૧૦૦થી વધુ અવૉર્ડ મેળવનારા લક્ષ્મીકાંત-પ્યારેલાલમાંના પ્યારેલાલને પણ મ્યુઝિક-ઇન્ડસ્ટ્રીનું સૌથી નબળું કમ્પોઝિશન કોઈ લાગ્યું હોય તો એ ૯૦ના દસકાનું મ્યુઝિક લાગ્યું છે. ‘મેરી પૅન્ટ ભી સેક્સી, મેરી શર્ટ ભી સેક્સી...’ કે ‘ઊંચી હૈ બિલ્ડિંગ, લિફ્ટ તેરી બંધ હૈ...’ જેવાં ગીતોનાં ઉદાહરણ સાથે તેમણે એક વખત ‘મિડ-ડે’ને કહ્યું હતું કે ‘મ્યુઝિક એટલે માત્ર રિધમ નહીં પણ એની સાથે ગીતના શબ્દો પણ સંકળાયેલા હોય. આવા શબ્દોવાળા ગીત સંગીતકાર કઈ રીતે સ્વીકારી શકે એ મને ક્યારેય સમજાયું નહીં. હિન્દી ફિલ્મ-ઇન્ડસ્ટ્રીનો એ તબક્કો સૌથી ખરાબ હતો એવું કહેવામાં મને સહેજ પણ સંકોચ નહીં થાય. એ મ્યુઝિક ચાલ્યું હતું પણ એનો અર્થ એવો નથી થતો કે લોકોને એવું જ મ્યુઝિક જોઈતું હતું. ૯૦ના દસકામાં મ્યુઝિક માટે આજે છે એટલા ર્સોસ નહોતા એટલે ‘સેક્સી પેન્ટ’ અને ‘લિફ્ટ તેરી બંધ હૈ’ જેવાં ગીતો પણ ચલાવી લેવામાં આવ્યાં, પણ જેવું સારું મ્યુઝિક આવવાની શરૂઆત થઈ કે તરત જ આ ‘પૅન્ટ’ અને ‘લિફ્ટ’ ફેંકાઈ ગયાં.’